**MÉNEK KÖZPONTI STV ÁLLOMÁSON TÖRTÉNŐ FELKÉSZÍTÉSÉNEK ÉS VIZSGÁZTATÁSÁNAK FELTÉTELEI**

**Jelen szabályzat a Ló Teljesítményvizsgálati Kódex és a kapcsolódó, tárgykört érintő, joganyagok előírásaival érvényes.**

A ménjelöltek központi felkészítése azok egységes felkészítését, a tulajdonságaik pontosabb megismerését, e tulajdonságok és képességek pontosabb összehasonlíthatóságát, értékelését hivatott biztosítani a felkészítés és a vizsga során.

**A központi felkészítés és teljesítmény vizsga általános feltételei:**

A központi felkészítésre és teljesítmény vizsgálatra a tenyésztő szervezet nyújt be *kérelme*t a tenyésztési hatóság felé. A telephelyet a tenyésztési hatóság *akkreditálja* és működését a felkészítési időszakban legalább *egy alkalommal ellenőrzi.*

A központi felkészítés helyszíne egyben vizsga helyszín, tehát elfogadásakor meg kell felelnie a *Mén központi sajátteljesítmény-vizsga (STV) helyszín akkreditációja jegyzőkönyv*ben foglaltaknak, mert a felkészítési hely elfogadása, egyben vizsgahelyszínként történő akkreditálást jelent.

A felkészítési és vizsgahelynek meg kell felelnie a *tartási helyekre* vonatkozó valamennyi *törvényi előírás*ának.

Központi felkészítés *minimális létszáma öt*, a tenyésztő egyesület(ek) által beutalt ménjelölt. Egy felkészítési és vizsgahelyszínt módjában van minden tenyésztő egyesületnek kérvényezni ennél kevesebb ménjelölt esetén is, ha tárgyévben valamennyi ménjelöltjét ezen a helyszínen kívánja vizsgáztatni.

A felkészített és vizsgáztatott ménjelöltek költségtérítéséről az érvényben lévő tenyésztésszervezési feladatok támogatásáról és annak igénybevételéről szóló rendelet intézkedik.

A felkészítés minimális időtartalma *90 naptári nap*, tehát a tervezett vizsga időpontja előtt 90 nappal valamennyi ménjelöltnek meg kell kezdenie a központi telephelyen a felkészülést.

Beszállítás feltétele a szállítási szabályok betartása és az érvényes, szükséges állatorvosi igazolásokkal ellátott *ló útlevél*. Szükséges továbbá a más tartási helyről beérkezett ló *tartási helyre történő bejelentése.* A ménjelöltnek a tenyésztési szabályzatban előírt *származásigazolással*, azt alátámasztó *DNS vizsgálati eredménnyel* és *egyesületi beutalóval* kell rendelkeznie.

A beérkezéskor ajánlott részletes *Átadás - Átvételi elismervény*t készíteni, amit a ló elszállításakor szintén célszerű megismételni. A tulajdonosokkal, amennyiben az nem azonos a ménjelölt felkészítőjével, *tartási és ménvizsgára történő felkészítési szerződést* kell kötni.

A felkészítés megkezdésig ki kell dolgozni a szakmailag helyes *tartási és takarmányozási technológiát* amit az akkreditálást kérő egyesület vezetőjének jóvá kell hagynia és szerződéskötéskor a ménjelölt tulajdonosával ismertetni kell. A tartási hely üzemeltetőjének biztosítania kell a ménjelöltek részére valamennyi jogszabályi előírásnak megfelelő tartási feltételt.

A vizsga fajtájának és szintjének megfelelő *képzési terv* elkészítése a felkészítés irányító feladata. A képzési tervet az akkreditálást kérő tenyésztő egyesület ügyvezetőjével jóvá kell hagyatni és minden ménjelölt tulajdonosával ismertetni kell.

A felkészülésről a felkészítés irányítója (vagy megbízottja) naponta, lovanként *naplót* köteles vezetni a végzett munkáról, adott ló állapotáról, tulajdonságairól, viselkedéséről, esetleges sérüléseiről, megbetegedéséről. Fel kell jegyezni, hogy ki volt a *felkészítő* adott napon. Célszerű az edzésen kívül tapasztaltakat is rögzíteni, mint például takarmányfogyasztás és értékesítés, viselkedés istállóban, ápoláskor, felszereléskor stb. A napi értékelést végző aláírásával igazolja az értékelést.

A felkészítés során a szakmai előírásokon túl messzemenőkig figyelembe kell venni az állatvédelmi előírásokat.

**A központi felkészítés és teljesítmény vizsga személyi feltételei:**

A *tartási hely üzemeltető*jének felsőfokú szakirányú agrárvégzettséggel kell rendelkeznie vagy ilyen végzettségű főállású alkalmazottnak kell irányítania a tartási hely működését.

A *felkészítés irányító*jánakmegfelelő szakmai végzettséggel – lovas sportoktató, lovas edző, lovas szakedző, okleveles lovas szakedző, - vagy felsőfokú mezőgazdasági végzettséggel, lovaskultúra oktató, lovastanár és szervező, ménesgazda és legalább I. szintű lovas edzői vizsgával, valamint érvényes edzői licenccel kell rendelkeznie. (Megfelelő végzettség esetén az üzemeltető és a felkészítés irányító lehet azonos személy.)

*Belovagló*nak, (felkészítő hajtónak) szakirányú középfokú mezőgazdasági *képzettség*gel vagy belovaglói végzettséggel illetve legalább III. osztályú lovas szakági versenyzői minősítéssel kell rendelkeznie. Ifjúsági *kor*ú lovas akkor végezhet belovaglói tevékenységet, ha adott szakágban legalább ezüst jelvényes ifjúsági sportoló és betöltötte 16. életévét. A belovagló lehet teljes munkaidős alkalmazott a tartási hely üzemeltetőjénél. Ebben az esetben javasolt 4, de legfeljebb 6 ménjelölt osztható be egy felkészítőhöz. Részmunka idős foglalkoztatás esetén a munkaidő arányában oszthatók be lovak a felkészítőhöz. Munkaviszonyban nem álló belovaglók (pl. sportolók) egy felkészítési időszakban legfeljebb 2 ló felkészítését végezhetik. A belovaglóknak érvényes *üzemorvosi* vagy *sportorvosi* igazolással kell rendelkezniük.

A rendszeres *állatorvosi felügyelet* és szükséges *lábvég ápolás* személyi feltételeit, továbbá a tartástechnológia betartásához, esetleges szállításokhoz szükséges létszámú és képzettségű *kisegítő személyzet*et az üzemeltetőnek biztosítania kell.

**A központi felkészítés és teljesítmény-vizsga tárgyi feltételei:**

A mének méntartásra alkalmas istállót, és a lovak *bokszos elhelyezés*ét biztosítani kell.

A folyamatos felkészítés érdekében szükséges *fedeles lovarda,* ajánlott felszerelés a *jártató gép* és  *karám(ok).*

A felkészülés során esetleg megbetegedő, megsérülő lovak sürgős szállíthatósága érdekében tartási helyen biztosítani kell *lószállító eszköz*t.

A tervezett teljesítmény-vizsga jellegének, szintjének megfelelő méretű és talajú *lovas pálya, melegítő pálya, díjlovagló* vagy *díjhajtó négyszög* kötelező kellék*.*

A *küllemi bírálathoz megfelelő hely, felállító négyszög, kijelölt felvezető út* kell*.*

*Lépés/ügetés hossz és lépésszám méréséhez alkalmas, szükség esetén szilárd burkolatú egyenes útszakasz,* szabad *mozgás elbírálásához ugrófolyosó, szabadon ugró akadály(ok)* szükséges(ek)*.*

A vizsga kiírásának megfelelő hosszúságúra kijelölhető, alkalmas talajú *tereppálya és terepakadály-park* a terepvizsga és a felkészítés kelléke.

A tervezett vizsga és a vizsgázó lovak számához igazodó *ló felszerelés (nyereg, kantár, lószerszám, terep kocsi,* húzópróbához *szánkó* és elegendő, kimért *nehezék,* szükség szerinti szabványos *lábvédők* és *kiegészítő kellékek)* megléte az akkreditálás feltétele*.*

A belovaglóknak, felkészítő hajtóknak, megfelelő *munkaruhát* és szükséges *védő felszerelést (kobak, gerincvédő, stb.),* vizsgáztató lovasoknak, hajtóknak az *MLSZ előírásainak megfelelő öltözetet* kell használnia.

Környezeti feltétel a *nyergelő/befogadó tér, fürösztő* vagy *patamosó, szállító- és személygépkocsi parkoló.*

A közönség részére *tribün,* ennek hiányában *sövény, kötélkordon, kerítés, vagy más egyértelmű megoldás* kella vizsgahely és a bíráló bizottság közönségtől történő elkülönítéséhez.

Szabadban folyó vizsgafeladatoknál az értékelők számára megfelelő, a bírálatot lehetővé tevő *sátrat* vagymás, az időjárás viszontagságaitól óvó *építményt (zsűritorony, bírói fülke, stb.)* kell biztosítani megfelelő méretű *asztal*lal és *székek*kel.

Az akkreditálás feltétele a megfelelő *szociális létesítmények (öltözők, mosdók, WC-k)* vizsgakor a közönséget is ellátni képes *kiszolgáló létesítmények* megléte és megfelelő *hangosítás.*

A felkészítéshez és a vizsgáztatáshoz rendelkezésre kell állnia, *mérőszalagoknak, mérőbotoknak, stopperóráknak,* a *szükséges nyomtatványok*nak, érvénes *teljesítményvizsga szabálynak,* *edzésnapló*nak, *bírálati lap*oknak és biztosítani kell a megfelelő *informatikai hátteret*, *számítógép*et, *nyomtató*t és megfelelő *szoftver eszközök*et.

Vizsgáztatáshoz biztosítani kell az illetékes *hatósági engedély*t, nem központi telepen készült lovak *tulajdonos*ának *nyilatkozatát a ménjelölt felkészítéséről*.

Biztosítani kell a csak vizsgára beérkezett ménjelöltek bokszos elhelyezését és a vizsgafeladatok helyszíni gyakorlásának lehetőségét a vizsga előtti öt napban.

Jelen szabályzat elkészítéséhez használt és az akkreditációk, ellenőrzések során alkalmazandó joganyag;

**1993. évi CXIV. törvény az állattenyésztésről**

**110/2013.(IV.9.) Korm. rendelet** a lófélék egyedeinek azonosításáról

**32/1994. (VI. 28.) FM rendelet** a tenyészállatok teljesítményvizsgálatáról és tenyészértékbecsléséről

**41/1997. (V. 28.) FM rendelet** az Állat-egészségügyi Szabályzat kiadásáról

**43/2014. (XII. 29.) FM rendelet** a tenyésztésszervezési feladatok támogatása igénybevételének részletes feltételeiről

**87/2012. (VIII. 27.) VM rendelet** Az élő állatok belföldi szállításának állat-egészségügyi szabályairól

**88/2008. (VII. 18.) FVM rendelet** az állatoknak a szállítás és a kapcsolódó műveletek közbeni védelmére vonatkozó 1/2005/EK rendelet végrehajtásáról

**119/2007. (X. 18.) FVM** rendelet a tartási helyek, a tenyészetek és az ezekkel kapcsolatos egyes adatok országos nyilvántartási rendszeréről

**504/2013. (XII. 29.) Korm. rendelet** a mezőgazdasági vagy erdészeti szakirányú képzettségekről

**MLSZ** szabályzatok

**LÓ TELJESÍTMÉNYVIZSGÁLATI KÓDEX 6**

Mén központi sajátteljesítmény-vizsga (STV) helyszín akkreditációs jegyzőkönyv

Fogatos mén STV rendezéséhez szükséges tárgyi és személyi feltételek (akkreditációs jegyzőkönyv melléklete)